**Vanjärvi-seura ry PÖYTÄKIRJA 1 / 2016**

Hallituksen kokous.

**Aika:** Tiistai 5.1.2016 klo 18

**Paikka:** Vanjärven seurojentalo

**Läsnä:** Markku Evelä (Vanjärven Erämiehet), Suvi Nuotio (siht.), Kari-Pekka Räsänen, Marjo Simpanen (Vanjärven maaseutunaiset), Paula Steele (Vanjärven Vanhempainyhdistys), Esa Tammio, Mari Vainio (pj).

**Valtakirjalla:** Janne Nuotio (Kalevan Viesti) oli valtuuttanut Suvi Nuotion puhumaan ja äänestämään puolestaan ko. kokouksessa.

**Poissa:** Antti Peisa (Vanjärven Martat), Heikki Poukka, Seppo Shemeikka, Kati Tammio (Vanjärven vanhempainyhdistys).

**1) Kokouksen avaaminen**

Puheenjohtaja avasi kokouksen kello 18.10.

**2) Laillisuuden ja päätösvaltaisuuden toteaminen**

Kokous todettiin lailliseksi ja päätösvaltaiseksi.

**3) Esityslistan hyväksyminen**

Esityslista hyväksyttiin.

**4) Vastuuhenkilöiden taloudellinen liikkumavara**

Keskusteltiin siitä, että vastuuhenkilöiden on toisinaan järkevää tehdä vastuualueidensa vaatimia hankintoja itsenäisesti, hyväksymättä jokaista hankintaa hallituksella. Vastuuhenkilöiden taloudellisesta liikkumavarasta päätettiin seuraavaa:

Seurojentalon ylläpitovastaava Esa Tammion, seurojentalon vuokrausvastaava Paula Steelen ja puheenjohtaja Mari Vainion taloudellinen liikkumavara on 200 euroa per hankinta. Äkillisissä tapauksissa, pakottavista syistä tehtävien hankintojen kohdalla summa saa ylittyä.

Kyläkahvitoiminnan vastaava Antti Peisan, rahastonhoitaja Kati Tammion ja kulttuurijaoston yhteyshenkilö Suvi Nuotion taloudellinen liikkumavara on 100 euroa per hankinta.

**5) Seurojentaloa koskevat asiat**

***a) Vuokrausvastuussa Paula Steele ja ylläpidon vastuussa Esa Tammio***

Listattiin asiat, joista em. vastuuhenkilöt lupasivat huolehtia. Korostettiin, että vastuuhenkilöiden tehtävänä on huolehtia, että kaikki nämä tulevat tehdyksi (esimerkiksi talkoissa) – ei siis tehdä kaikkea itse.

Vuokrausvastaavan vastuualueeseen kuuluvat seuraavat seurojentalon ylläpitoon kuuluvat asiat: lämmitys, siisteys, tekstiilien pesettäminen, lumenajo, roska-astioiden tyhjentäminen, pesuaineiden ja papereiden hankkiminen.

Ylläpitovastaavan vastuualueeseen kuuluvat seuraavat talon ylläpitoon liittyvät asiat: remontit, öljyasiat (tilaukset, säiliö ym.), palotarkastus, nuohous, sakokaivon tyhjentäminen, puuceen kompostin tyhjentäminen.

Nurmikonleikkuusta kesäisin vastaa KaVi.

***b) Maaseutunaisten tarjous (480 euroa)***

Vanjärven maaseutunaiset on tarjonnut Vanjärvi-seuran lunastettavaksi seurojentalolla käytössä olevaa omaisuuttaan (sisältäen viinilasit, gm-vuoat ja kahvinkeittimen) hintaan 480 euroa. Kahvinkeittimen (100 €) ja gm-vuokien (80 €) hintaa hallitus piti kohtuullisena, mutta uusien viinilasien hintoja tutkittuaan lasien hintaa (300 €) varsin kalliina, ja päätti tehdä vastatarjouksen. Vanjärvi-seura tarjoaa 300 euroa maaseutunaisten seurojentalolla olevasta omaisuudesta - sisältäen viinilasit, gm-vuoat, kahvinkeittimen sekä Maaseutunaisten kaitaliinat.

***c) Lumenajo***

Antti Gröndahlin tarjous seurojentalon aurauksesta 75 € / kerta / koko piha (sis alv) ja 35 euroa / kerta / puoli pihaa (sis alv) päätettiin hyväksyä.

***d) Raivaus, inventaario, To Do -lista, tarvittavat hankinnat ja käyttöohjeet***

Hallitus valtuutti Marin, Paulan ja Esan raivaamaan ja inventoimaan seurojentalon sekamelskaa. Tämän operaation jälkeen päätettiin myös somistaa taloa mm. historiavitriinillä.

***e) Vuokraushinnasto ja periaatteet***

Seurojentalon vuokraamisessa päätettiin soveltaa vilkkaan ja hiljaisen sesongin periaatetta (kesällä tilat vuokrataan korkeampaan hintaan kuin talvella). Päätettiin myös myöntää 50 prosentin alennus vuokraajalle, joka a) asuu Vanjärvellä ja b) on Vanjärvi-seura ry:n jäsen. Siivousmaksuksi päätettiin 100 euroa, joka peritään vuokran yhteydessä ja palautetaan, mikäli asiakas siivoaa itse ja siivous katsotaan hyvin tehdyksi.

Vuokraushinnastosta sovittiin, ja puheenjohtajan laatima päätöksen mukainen hinnasto seuraa tämän pöytäkirjan liitteenä.

***f) Muut seurojentalon asiat***

Päätettiin, että hallinnollisista syistä alkoholiluvat hoidetaan hallituksen sisällä. Toistaiseksi tämä vastuu langetettiin puheenjohtajalle.

**6) Muut asiat**

Muissa asioissa todettiin seuraavaa:

Öljysäiliö on tarkastettu ja se on kunnossa.

Keittiön lämpöä ei saa ottaa pois päältä vaan se on pidettävä 12 – 14 asteessa.

Seurakunta on vuokraamassa seurojentalon kinkereitä varten. Vuokrahinta 50 euroa lisätään seurakunnan keväiseen laskuun.

Mari varmistaa, että seurojentalon vakuutus kattaa myös ulkoteltat.

**7) Seuraavan kokouksen ajankohta**

Seuraava kokous pidetään keskiviikkona 20.1.2016 kello 18 seurojentalolla.

**8) Kokouksen päättäminen**

Puheenjohtaja päätti kokouksen kello 20.08.

**Vakuudeksi**

Vanjärvellä 20.1.2016

---------------------------------------- --------------------------------------------

Mari Vainio, puheenjohtaja Suvi Nuotio, sihteeri

LIITTEET:

Valtakirja

Vuokraushinnasto